CELEX: 62012TN0458
Language: sk
Date: 2012-10-15 00:00:00
Title: Vec T-458/12: Žaloba podaná 15. októbra 2012 — Générations futures/Komisia

15.12.2012   
            
            
               SK
            
            
               Úradný vestník Európskej únie
            
            
               C 389/7
            
         Žaloba podaná 15. októbra 2012 — Générations futures/Komisia
   (Vec T-458/12)
   2012/C 389/11
   Jazyk konania: francúzština
   
      Účastníci konania
   
   
      Žalobca: Mouvement pour les droits et le respect des générations futures (Ons-en-Bray, Francúzsko) (v zastúpení: A. Faro, avocat)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               zrušil rozhodnutie generálneho riaditeľa pre zdravie a spotrebiteľov zo 16. augusta 2012 (ARES 977 175), ktorým sa odmieta žiadosť o preskúmanie vykonávacieho nariadenia Komisie (EÚ) č. 359/2012 z 25. apríla 2012, ktorým sa schvaľuje účinná látka metám v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a ktorým sa mení a dopĺňa príloha k vykonávaciemu nariadeniu Komisie (EÚ) č. 540/2011, podaná na základe článku 10 nariadenia č. 1367/2006
            
         
      Dôvody a hlavné tvrdenia
   
   Žalobca, ktorý je francúzskym združením na ochranu životného prostredia chce na základe článku 10 nariadenia č. 1367/2006 dosiahnuť preskúmanie vykonávacieho nariadenia č. 359/2012, ktorým sa schvaľuje účinná látka metám (1). Komisia rozhodnutím zo 16. augusta 2012 toto preskúmanie zamietla z dôvodu, že vykonávacie nariadenie, o ktorého preskúmanie sa žiada, nepredstavuje správny akt v zmysle článku 2 ods. 1 písm. g) nariadenia č. 1367/2006 (2).
   Na podporu svojej žaloby žalobca uvádza niekoľko žalobných dôvodov.
   Žalobca na jednej strane tvrdí, že vykonávacie nariadenie je odpoveďou na individuálnu žiadosť tretej spoločnosti, a na strane druhej, že obmedzenie na správne akty stanovené v článku 10 ods. 1 nariadenia č. 1367/2006 v spojení s článkom 2 ods. 1 písm. g) tohto nariadenia nie je zlučiteľné s článkom 9 ods. 3 Aarhuského dohovoru (3).
   Žalobca tiež uvádza, že jeho žiadosť o preskúmanie je opodstatnená v rozsahu, v akom i) sa nedodržal uplatniteľný postup, ii) je spis predložený na posúdenie nedostatočný a iii) sa nedodržali stanovené kritéria na schválenie.
   
      (1)  Vykonávacie nariadenie Komisie (EÚ) č. 359/2012 z 25. apríla 2012, ktorým sa schvaľuje účinná látka metám v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a ktorým sa mení a dopĺňa príloha k vykonávaciemu nariadeniu Komisie (EÚ) č. 540/2011 (Ú. v. EÚ L 114, s. 1).
   
      (2)  Nariadenie Európskeho parlamentu a Rady (ES) č. 1367/2006 zo 6. septembra 2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva (Ú. v. EÚ L 264, s. 13).
   
      (3)  Dohovor o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia.